##### Hallintovaliokunnan mietintö 4/2015 edustaja-aloitteesta 6/2015.

##### Kirkon paikallistason rakenne-esityksen valmisteleminen kanttorin ja diakonian virkojen pakollisuuden pohjalta

Asianro 2012-00195

Kirkolliskokous on täysistunnossaan 3.11.2015 lähettänyt hallintovaliokunnalle otsikossa mainitun asian.

**1. Aloitteen pääasiallinen sisältö**

Edustaja-aloitteessa 6/2015 todetaan, että lakivaliokunnan mietintö 1/2015 kirkkohallituksen esityksestä 3/2014 ei tullut hyväksytyksi kirkolliskokouksessa 7.5.2015 määräenemmistösäännösten vuoksi. Esitykseen sisältyi luopuminen seurakunnan pakollisista viroista kirkkoherran virkaa lukuun ottamatta.

Edustaja-aloitteessa 6/2015 ehdotetaan, että kirkkohallitus valmistelisi pikaisesti ehdotuksen kirkon paikallistason rakenteiden muuttamiseksi lakivaliokunnan mietinnön 1/2015 pohjalta siten tarkennettuna, että kanttorien ja diakonian virat säilyisivät seurakunnissa pakollisina nykyisen käytännön mukaisesti.

**2. Hallintovaliokunnan kannanotot**

Hallintovaliokunta toteaa, että kirkon paikallistason rakenteiden uudistamista koskevan hankkeen (kirkkohallituksen esitys 3/2014) rauettua kirkolliskokouksen työjärjestyksen 27 §:n 2 momentin mukaisesti tehtiin neljä edustaja-aloitetta, jotka liittyivät rauenneeseen seurakuntarakenteiden uudistushankkeeseen. Edustaja-aloite 6/2015 on yksi näistä aloitteista.

Tässä aloitteessa pyritään kirkon paikallistason rakenteiden uudistamista koskevan hankkeen läpiviemiseen lakivaliokunnan mietinnön 1/2015 mukaisena vain siten täydennettynä, että siihen sisällytetään voimassa oleva kirkkojärjestyksen 6 luvun 1 §:n säännös pakollisesta kirkkoherran, kanttorin ja diakonian virasta seurakunnassa. Näin pyritään turvaamaan kanttorin ja diakonian viran pakollisuus seurakunnassa. Samalla aloitteen tarkoituksena on, että lisäämällä kirkkohallituksen esitykseen voimassa olevan kaltainen säännös seurakunnan pakollisista viroista, esitys voisi saada taakseen vaadittavan määräenemmistön kirkolliskokouksessa.

Hallintovaliokunta toteaa, että rauenneen kirkkohallituksen esityksen 3/2014 pohjalle rakennettavaa uutta esitystä seurakuntien paikallisrakenteiden uudistamisesta ei kirkkohallituksessa ole nyt päättyvälle kirkolliskokouskaudelle valmisteltu. Jäljellä olevan kirkolliskokouskauden aikana ei ole edellytyksiä uuden valmistelun tekemiseksi. Hallintovaliokunta toteaa myös, että kirkolliskokous on asettanut tulevaisuuskomitean, jonka tehtävänä on (a) arvioida kirkon organisaatiota kokonaisuutena, (b) tehdä tarpeelliset selvitykset sekä (c) laatia ehdotus uudesta kirkon organisaatio- ja toimintamallista tai vaihtoehtoisista malleista viimeistään marraskuussa 2016 kokoontuvalle kirkolliskokoukselle

Hallintovaliokunta ei pidä tässä tilanteessa tarkoituksenmukaisena valmistella kirkkohallituksen esityksen 3/2014 pohjalle rakennettavaa uutta esitystä seurakuntien paikallisrakenteiden uudistamisesta.

**3. Hallintovaliokunnan esitys**

Edellä olevilla perusteilla hallintovaliokunta esittää, että edustaja-aloite 6/2015 jätetään raukeamaan.

Turussa 4.11.2015

Hallintovaliokunnan puolesta

 Tapio Luoma Timo von Boehm

 puheenjohtaja sihteeri

Asian käsittelyyn ovat ottaneet osaa puheenjohtaja Luoma sekä jäsenet Aakko, Ala-Kapee-Hakulinen, Huomo, Härkönen, M. Jalava, Malinen, Niemi-Aro, Nivala, Perttula, Pihlava, E. Pitkänen, Salo, Sipola, Vikström ja Väistö, Weuro.